LALIN:ราคาหุ้นถูกแถมปันผลสูงแนะซื้อราคาเป้าหมาย 4.23 บาท
LALIN ราคาหุ้นปรับลงจนปันผลสูง ปกติ LALIN เป็นหนึ่งในหลักทรัพย์ที่จ่ายปันผลได้สูงในตลาดหลักทรัพย์ฯ แต่การที่ภาวะตลาดไม่เป็นใจ ทำให้แค่เพียงต้นเดือน ต.ค.ถึงปัจจุบัน (MTD) ราคาหุ้นปรับลงมาแล้ว 5% ยังผลให้เงินปันผลดูน่าสนใจทีเดียว หลังจากจ่ายปันผลในรอบครึ่งแรกปี 59 ที่ 0.125 บาท ซึ่งสูงกว่าครึ่งแรกปี 58 ที่จ่าย 0.09 บาท อันมีผลจากกำไรหลักครึ่งแรกปี 59 ที่เติบโตดีถึง 116% เทียบช่วงเดียวกันของปีก่อนเป็น 0.29 บาทต่อหุ้น แนะซื้อราคาเป้าหมาย 4.23 บาท
17 ต.ค. 2559

บล. ดีบีเอสฯ ระบุในบทวิเคราะห์วันนี้ (17 ต.ค. ) ว่า บริษัท ลลิล พร็อพเพอร์ตี้ จำกัด (มหาชน) หรือ LALIN ราคาหุ้นปรับลงจนปันผลสูง ปกติ LALIN เป็นหนึ่งในหลักทรัพย์ที่จ่ายปันผลได้สูงในตลาดหลักทรัพย์ฯ แต่การที่ภาวะตลาดไม่เป็นใจ ทำให้แค่เพียงต้นเดือน ต.ค.ถึงปัจจุบัน (MTD) ราคาหุ้นปรับลงมาแล้ว 5% ยังผลให้เงินปันผลดูน่าสนใจทีเดียว หลังจากจ่ายปันผลในรอบครึ่งแรกปี 59 ที่ 0.125 บาท ซึ่งสูงกว่าครึ่งแรกปี 58 ที่จ่าย 0.09 บาท อันมีผลจากกำไรหลักครึ่งแรกปี 59 ที่เติบโตดีถึง 116% เทียบช่วงเดียวกันของปีก่อนเป็น 0.29 บาทต่อหุ้น
คาดว่าเงินปันผลงวดสุดท้ายปีนี้เป็น 0.145 บาท มากกว่า เทียบช่วงเดียวกันของปีก่อนที่ 0.135 บาท และคิดเป็นอัตราผลตอบแทนปันผลดีคือ 3.9% รวมปี 59 จ่ายปันผล 0.27 บาท และตลอดปี 60 เป็น 0.275 บาท คิดเป็นอัตราผลตอบแทนปันผลสูงถึง 7.4% ทั้งนี้เรามีสมมุติฐานอัตราการจ่ายปันผล (payout ratio) ที่ 52%
เพราะยอดขาย 9 เดือน ปี 59 เป็น 3 พันล้านบาท สูงกว่าเป้าขายปี 59 ตลอดปีที่ 2.8 พันล้านบาทแล้ว เนื่องจากการเปิดขายโครงการใหม่ปีนี้ได้รับการตอบรับเป็นอย่างดีจากลูกค้า โดยได้เปิดขายปีนี้ไปแล้ว 8 โครงการ มูลค่าขาย 3.3-3.4 พันล้านบาท และปิดท้ายปีนี้จะเปิดขายอีก 1 โครงการ ในเขตกรุงเทพฯและปริมณฑล ซึ่งมีทั้งบ้านเดี่ยวและทาวน์เฮ้าส์ มูลค่า 600-700 ล้านบาท ทำให้ปีนี้บรรลุเป้าหมายการเปิดขาย 9 โครงการ มูลค่า 4 พันล้านบาทได้สำเร็จ สำหรับแผนเบื้องต้นการเปิดขายโครงการใหม่ปี 60 จะไม่ต่ำกว่าปี 59 โดยวางงบซื้อที่ดินไว้ 1 พันล้านบาท
เพราะยอดขายรอโอน (Backlog) ล่าสุดที่ประมาณ 1 พันล้านบาท ส่วนใหญ่จะมาโอนในงวดไตรมาส 4/59 และเป็นช่วงฤดูกาลที่ดีที่สุด (High Season) ทั้งนี้ในงวดไตรมาส 2/59 บริษัทสามารถทำกำไรสุทธิได้ถึง 140 ล้านบาท โตก้าวกระโดด 111% เทียบช่วงเดียวกันของปีก่อนและ 35%เทียบไตรมาสก่อนหน้าคือได้รับผลพวงจากมาตรการกระตุ้นอสังหาฯจากภาครัฐ
ราคาพื้นฐานใหม่ปรับดีขึ้นตามการปรับประมาณการ นั่นคือ ปรับกำไรปี 59 และ 60 เพิ่มในอัตรา 21%/20% ตามลำดับ สะท้อนรายได้ อัตรากำไรขั้นต้นที่ทำได้ดีกว่าคาด รวมทั้งการประหยัดดอกเบี้ยจ่ายให้ต่ำลงได้เป็นอย่างดี คิดเป็นอัตราเติบโตกำไรเทียบ เทียบช่วงเดียวกันของปีก่อนคือ 21%/2%  ราคาพื้นฐานใหม่เป็น 4.23 บาท ด้วย P/E ปี 60 ที่ 8 เท่า ราคาปิดมีส่วนเพิ่ม 14% กอปรกับราคาหุ้นขณะนี้ซื้อขายด้วย P/BV ปี 60 ที่เพียง 0.6 เท่า ถือว่าถูก เพราะกิจการที่ทำกำไรได้เติบโต และปันผลได้สูง ไม่ควรซื้อขายที่ถูกเช่นนี้